У пошуку ідэй Джо Пятагна зьвярнуўся да бібліятэкі, дзе натыкнуўся на кнігу з малюнкамі чэрапаў жывёл. Яму адразу падалося, што гэта менавіта тое, што патрэбна. Дома Джо пачаў рабіць ськетчы, спрабуючы вынайсьці нейкі новы незвычайны чэрап, гібрыд. Ён спрабаваў зьмешваць элементы сабакі і ільва, воўка і так далей. У выніку Джо спыніўся на чэрапе-гібрыдзе сабакі ці ваўка і гарылы, якому дадаў вялізныя іклы дзікага кабана і металічны ланцуг. Таксама ён намаляваў маленькі чалавечы чэрап, каб падкрэсьліць памер пачвары. Ужо тады Джо адчуваў, што стварыў нешта унікальнае і вечнае і, думаю, усе пагадзяцца, што ён не памыляўся. Здаецца, знакамітая пачвара ўжо даўно жыве сваім жыцьцём і нават мае шэраг уласных імёнаў. Найбольш папулярная назва – Snaggletooth, што значыць “крывы зуб”. Таксама сустракаюцца назвы The War Pig (баявая сьвіньня), The Iron Boar (жалезны кабан), The Bastard (пачвара). Гэта сімвал ужо ня толькі саміх Motörhead, але цэлай эпохі, сімвал ужо некалькіх пакаленьняў металхэдаў, сімвал пратэсту і свабоды, які яшчэ доўга ня страціць сваю актуальнасьць.